31986D0479
L 282/23
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 18 септември 1986 година
за създаване на Консултативен комитет по опазване на околната среда в сериозно застрашени области (Средиземноморския басейн)
(86/479/EИО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като има предвид, че програмата за действие на Европейската общност относно околната среда (1982-1986 г.), приета от Съвета на 7 февруари 1983 г. (1), изрично посочва, че на околната среда трябва да се гледа като на основа, очертаваща пределите за бъдещото икономическо и социално развитие;
като има предвид, че на 11 април 1984 г. Комисията прие съобщение, с което се определя стратегия и план за действие за опазването на околната среда в Средиземноморието (2), което изисква изпълнението на редица координирани мерки, които биха създали условия за хармоничното развитие на социално-икономическите дейности в района;
като има предвид, че Европейският парламент прие резолюция относно гореспоменатото съобщение, като одобри предложението за създаване на консултативен комитет (3);
като има предвид, че Средиземноморският басейн е район с особени физически, социално-икономически и културни характеристики, чиито проблеми и потенциал изискват специално внимание в политиките на Общността;
като има предвид, че Комисията трябва да се консултира с експерти от държавите-членки относно замърсяването в области, където околната среда е особено застрашена;
като има предвид, че Общността също трябва да има форум, в който експертите да се срещат, за да използват съвместно национална информация и опит, като по този начин се улеснява координацията на мерките, предприети или предвидени на национално, международно и общностно равнище,
РЕШИ:
Член 1
Под егидата на Комисията се създава Консултативен комитет по опазване на околната среда в сериозно застрашени области, наричан по-долу „Комитетът“.
Член 2
Комитетът подпомага Комисията при изпълнението на програмата, определена в съобщението относно опазването на околната среда в Средиземноморския басейн, и по-специално той:
1.
Събира информация относно съществуващи и предвидими проблеми, свързани с околната среда и относно изпълнявани или планирани мерки.
2.
Идентифицира и дава становища относно предпроектни проучвания, описателни анализи и пилотни или демонстрационни проекти, за които се предлага финансова помощ от Комисията от бюджетните кредити за преки мерки на Общността в райони, в които околната среда е особено застрашена.
3.
Насочва работата си към изследване и проучване на въпроси, чието решаване изисква разходването на по-значителни ресурси и по отношение на които могат да се очакват резултати в по-дългосрочен план.
4.
Разработва, с помощта на гореспоменатите ресурси, средносрочна и дългосрочна стратегия и план за действие за опазване на околната среда в Средиземноморския басейн.
Член 3
Комитетът се състои от максимум 16 висококвалифицирани специалисти, които са експерти в областите, определени в член 2.
Член 4
Експертите се назначават от Комисията по предложение на държавите-членки.
Член 5
За всеки член на Комитета се определя заместник в съответствие с процедурата, определена в член 4. Без да се засяга член 9, заместникът присъства на заседанията на Комитета и участва в неговата работа само ако членът, който той замества, не може да присъства.
Член 6
Мандатът на членовете на Комитета е две години. При изтичане на двугодишния период членовете на Комитета остават на длъжност, докато бъдат заменени или мандатът им бъде удължен. Мандатът на член или на заместник приключва преди изтичането на двугодишния период, ако съответното лице почине или се оттегли, или правителството, което го е предложило, изиска то да бъде сменено. Неговият заместник се определя за останалата част от мандата в съответствие с процедурата, определена в член 4.
За изпълняваните функции не се полага възнаграждение.
Член 7
Списъкът на членовете и на заместниците се публикува от Комисията в Официален вестник на Европейските общности.
Член 8
Комитетът се председателства от представител на Комисията.
Член 9
Председателят може да кани всеки, който има конкретен опит по въпрос от дневния ред на Комитета, за участие в работата на Комитета като експерт.
Експертите участват само в дискусиите по въпросите, за които те са поканени да присъстват.
Член 10
Ако възникне необходимост, Комисията може да покани в Комитета едно или повече лица, които имат конкретен опит в определена дискутирана област.
Член 11
Представителите на съответните отдели в Комисията участват в работата на Комитета.
Секретариатът се осигурява от Комисията.
Член 12
В съответствие с изискванията Комитетът приема свой процедурен правилник.
Член 13
Без да се засяга член 214 от Договора, членовете на Комитета са задължени да не разкриват информация, която се получили посредством работата на Комитета, в случаите, когато са информирани от Комисията, че исканото становище или дискутираният въпрос се отнася до въпрос от поверителено естество. В такива случаи на заседанията на Комитета присъстват само членовете на Комитета и представителите на Комисията.
Член 14
Настоящото решение влиза в сила на 18 септември 1986 г.
Съставено в Брюксел на 18 септември 1986 година.